**Informatīvais ziņojums**

Par 2019. gada 4. oktobra Eiropas Savienības Vides ministru padomes sanāksmē izskatāmajiem jautājumiem

2019. gada 4. oktobrī notiks Eiropas Savienības (turpmāk – ES) Vides ministru padomes sanāksme (turpmāk – Padomes sanāksme) Luksemburgā.

Padomes sanāksmē plānots apstiprināt ES Padomes secinājumus (turpmāk – Padomes secinājumus) par Aprites ekonomiku un 8. Vides rīcības programmu, kā arī par gatavošanos Apvienoto Nāciju Organizācijas (turpmāk – ANO) Vispārējās konvencijas par klimata pārmaiņām līgumslēdzēju pušu konferencei Čīlē 2019. gada 2.-13. decembrī. Padomes sanāksmē plānota viedokļu apmaiņa par Stratēģisko Eiropas ilgtermiņa redzējumu par pārticīgu, modernu, konkurētspējīgu un klimatneitrālu ekonomiku, balstoties uz sagatavotajiem diskusiju jautājumiem.

**1. Padomes secinājumi par Aprites ekonomikas attīstību - pāreju uz Ilgtspējīgu sabiedrību**

–  apstiprināšana

Virzība uz aprites ekonomiku ir ceļš uz sistēmisku valsts ekonomikas un sabiedrības pārveidi, bet tas nevar pastāvēt kā savrup stāvošs pārvaldības sektors, ko varētu risināt vienas nozares vai ministrijas ietvaros. Izaugsmes atsaistīšanai no resursu izmantošanas un šo jauno izaugsmes avotu potenciāla izmantošanai nepieciešama konference un dažādu nozaru politiku integrācija, it īpaši enerģētikas un transporta sektoros, darbavietu un izaugsmes jomās, tāpat attiecībā uz investīcijām, atbalstu inovācijām, zinātni un pētniecību, kā arī sociālajā politikā un industriālās konkurētspējas veicināšanā. Šādas fundamentālas transformācijas nav iespējamas bez mērķtiecīgi virzītas politikas.

2019. gada 4. martā Eiropas Komisija (turpmāk – EK) prezentēja ziņojumu par Aprites ekonomikas rīcības plāna (turpmāk – Plāns) ieviešanu, kurā ir aprakstīti galvenie sasniegumi attiecībā uz 54 plānā ietvertajām rīcībām, kuri ir pabeigti vai atrodas ieviešanas stadijā. Tiek identificēti arī turpmākie izaicinājumi, jo ES aprites ekonomikas mērķi vēl nav sasniegti un ir nepieciešams lielāks progress, lai sasniegtu ANO Ilgtspējīgas attīstības mērķus, it īpaši, mērķi attiecībā uz ilgtspējīgu patēriņu un ražošanu (SDG 12).

Pamatojoties uz EK ziņojumu, sagatavots Padomes secinājumu projekts ar mērķi sniegt politiskus norādījumus EK attiecībā uz jauno Aprites ekonomikas rīcības plāna izstrādi. Secinājumos īpaša uzmanība pievērsta galvenajiem sektoriem, kuros ir liela nepieciešamība pēc visaptverošām stratēģijām un mērķtiecīgām rīcībām attiecībā uz aprites sasniegšanu, tajā skaitā arī no patērētāju perspektīvas, proti, būvniecības un ēku nojaukšanas, pārtikas, tekstilrūpniecības, transporta un elektronikas sektoros.

Padomes sanāksmē plānots apstiprināt Padomes secinājumus.

**Latvijas viedoklis**

Latvija pozitīvi vērtē Padomes secinājumus “Aprites ekonomikas attīstība - pāreja uz ilgtspējīgu sabiedrību”, jo atbalstām virzību uz aprites ekonomiku un resursu efektivitātes veicināšanu. Piekrītam, ka aprites ekonomika ir jāaplūko kopumā, neizceļot vai neskatot atrauti tikai kādu atsevišķu posmu.

Prezidentūras piedāvātā Padomes secinājumu teksta redakcija ir izsvērta, tā integrē plašus ES dalībvalstu viedokļus par kompleksu un visos līmeņos, aprites cikla posmos un sektoros risināmu aprites ekonomika virzību. Inovatīva ir Padomes secinājumos akcentētā saikne aprites ekonomikas saistībai ar bioloģiskās daudzveidība jautājumiem. Svarīgi, ka tiek akcentēta pilsētu un reģionu loma. Secinājumos uzsvērta virzība, kurā nozīmīgs ir patērētājs un digitālie risinājumi izvēļu izdarīšanā un jaunu biznesa modeļu ieviešanā. Secinājumi norāda uz līdzpilsoņu iesaisti aprites ekonomikas risinājumu meklēšanā.

Latvija īpaši pozitīvi vērtē nostāju par pārdomātu plastmasas patēriņu, pēc iespējas samazinot nepārstrādājamas plastmasas lietošanu, arī pārskatot pārmērīgo iepakojuma izmantošanu. Atzinīgi vērtējama un veicināma ir rūpniecības iesaistīšanās procesos pārejā uz aprites ekonomiku. Piekrītam, ka būtisks aspekts ir ilgtspējīgs finansējums un ES Rīcības plāns ilgtspējīgas izaugsmes finansēšanai pārejā uz aprites ekonomiku.

Latvijas nostāja iekļauta pozīcijā Nr. 1 “Eiropas Savienības Padomes Secinājumu projekts par Eiropas Savienības Rīcības plānu dabai, cilvēkiem un ekonomikai”, kuru apstiprinājis vides aizsardzības un reģionālās attīstības ministrs 2017. gada 5. jūnijā, un nacionālajā pozīcijā Nr. 1 “Par Eiropas Komisijas paziņojumu “Noslēgt aprites loku – ES rīcības plāns pārejai uz aprites ekonomiku””, kas apstiprināta Ministru kabineta 2016. gada 19. janvāra sēdē.

**2. Padomes secinājumi par 8. Vides rīcības programmu – centieni kopīgiem spēkiem mainīt tendences**

- apstiprināšana

Kopš 1970. gadu vidus ES vides politikas rīcības virzieni ir paredzēti rīcības programmās, kas nosaka vairāku gadu laikā sasniedzamos prioritāros mērķus. Pašreizējo, septīto Vides rīcības programmu (turpmāk – 7.VRP) Eiropas Parlaments un ES Padome apstiprināja 2013. gada novembrī, un tā ir paredzēta laika posmam līdz 2020. gadam. Ar 7.VRP ES ir vienojusies pastiprināt tās centienus aizsargāt mūsu dabas kapitālu, veicināt resursu izmantošanas ziņā efektīvu izaugsmi un inovācijas ar zemu oglekļa dioksīda emisiju līmeni un aizsargāt iedzīvotāju veselību un labklājību, vienlaikus ņemot vērā, ka Zemes resursi ir ierobežoti. Tā ir kopēja stratēģija, lai vadītu ES iestāžu un dalībvalstu turpmāko rīcību, tām kopīgi uzņemoties atbildību par programmas īstenošanu un tās prioritāro mērķu sasniegšanu.

Padomes secinājumu par 8. Vides rīcības programmu projekts sniedz redzējumu par nākamajā, 8. Vides rīcības programmā iekļaujamām prioritātēm. Tie konstatē, ka ir sasniegts zināms progress 7. VRP izpildē, taču tās prioritārās jomas un 2050. gada vīzija joprojām ir aktuāla. Padomes secinājumu projekts uzsver, ka nepieciešama aktīvāka rīcība ķīmisko vielu joma un aicina EK nākt klajā ar netoksiskas vides stratēģiju. Tie uzsver arī aktīvu vides apsvērumu integrēšanu citu sektoru politikās, nepieciešamību virzīties uz resursu efektīvu, netoksisku, klimata neitrālu aprites ekonomiku. Secinājumu projekts uzsver biodaudzveidības un ekosistēmu pakalpojumu nozīmi.

**Latvijas viedoklis**

Latvija atbalsta Padomes secinājumu pieņemšanu un tajos iekļautos vēstījumus.

Latvijas pozīcija izriet no iepriekš apstiprinātām pozīcijām par Padomes secinājumos iekļauto tematiku:

Latvijas nostāja iekļauta nacionālajā pozīcijā Nr.1 “Par Padomes secinājumiem “Ceļā uz Eiropas Savienības ilgtspējīgas ķīmijas politikas stratēģiju”, kas apstiprināta 2019. gada 18. jūnija Ministru kabineta sēdē, nacionālajā pozīcijā Nr. 1 “Eiropas Savienības Padomes Secinājumu projekts par Eiropas Savienības Rīcības plānu dabai, cilvēkiem un ekonomikai”, kuru apstiprinājis vides aizsardzības un reģionālās attīstības ministrs 2017. gada 5. jūnijā, kā arī nacionālajā pozīcijā Nr. 1 “Par Eiropas Komisijas paziņojumu „Noslēgt aprites loku – ES rīcības plāns pārejai uz aprites ekonomiku””, kas apstiprināta Ministru kabineta 2016. gada 19. janvāra sēdē.

**3. Padomes secinājumi par gatavošanos Apvienoto Nāciju Organizācijas Vispārējās konvencijas par klimata pārmaiņām līgumslēdzēju pušu konferencei Čīlē, 2019. gada 2.-13. decembrī**

**-**apstiprināšana

2019. gada 2. - 13. decembrī Santjago, Čīlē, notiks ANO Vispārējās Konvencijas par klimata pārmaiņām (turpmāk – Konvencijas) Līgumslēdzēju pušu konferences 25. sesija (COP25), 15. Pušu konference, kas vienlaikus ir Kioto protokola pušu sanāksme, kā arī 2. Parīzes nolīguma pušu sanāksme (turpmāk – Klimata pārmaiņu konference).

Par gatavošanos Klimata pārmaiņu konferencei ir izstrādāts ES Padomes secinājumu projekts. Padomes secinājumu projekts sagatavots, lai noteiktu konceptuālo uzstādījumu ES pozīcijai Klimata pārmaiņu konferencē Santjago un redzējumu par to, kādiem būtu jābūt Klimata pārmaiņu konferences galvenajiem rezultātiem.

Padomes secinājumu projektā tiek uzsvērta klimata pārmaiņu ierobežošanas steidzamība un nepieciešamība paaugstināt globālās ambīcijas klimata pārmaiņu mazināšanā, lai īstenotu Parīzes nolīguma mērķus.

Tāpat Padomes secinājumu projektā ir augsti novērtēti nesen pieņemtie Klimata pārmaiņu starpvaldību padomes ziņojumi par zemes izmantošanu un okeāniem.

Padomes secinājumu projektā atzīmēts, ka Klimata pārmaiņu konferences laikā tiek sagaidīts produktīvs darbs ar visām iesaistītajām Pusēm. Tāpat Padomes secinājumu projektā uzsvērts, ka tiek sagaidīts, ka tiks veiksmīgi pabeigts Varšavas Starptautiskā zaudējumu un postījumu mehānisma otrais pārskats. Klimata pārmaiņu konferences laikā būs ļoti būtiski turpināt darbu pie Parīzes nolīguma kopējā ziņošanas un caurskatāmības ietvara vadlīniju izstrādes, balstoties uz iepriekšējā gada Klimta pārmaiņu konferences Polijā ietvaros pieņemtajām vadlīnijām.

Padomes secinājumu projektā uzsvērts, ka saskaņā ar Parīzes nolīgumu ES līdz 2020. gadam aktualizēs savu nacionāli noteikto devumu (turpmāk – NDC), ņemot vērā kopējos dalībvalstu centienus un visu Pušu veiktās darbības.

Padomes secinājumos uzsvērta diskusiju nozīme dalībvalstīs, un sagaidāms, ka ES Padome līdz 2020. gada sākumam īstenos Parīzes nolīguma saistības, izstrādājot un iesniedzot Konvencijas Sekretariātam ES ilgtermiņa oglekļa mazietilpīgas attīstības stratēģiju.

Padomes sanāksmē plānota secinājumu pieņemšana*.*

**Latvijas viedoklis**

Latvija atbalsta Padomes secinājumu pieņemšanu un tajā paustos vēstījumus.

Latvija piekrīt, ka ES ir jāparāda līderība cīņā ar klimata pārmaiņām, tajā skaitā paužot gatavību pārskatīt ES NDC Parīzes nolīguma mērķu sasniegšanu, īpaši ņemot vērā, ka jau šobrīd pieņemtās rīcībpolitikas ES līmenī veicinās šobrīd noteiktā mērķa siltumnīcefekta gāzu (turpmāk – SEG) samazināšanā līdz 2030. gadam pārsniegšanu.

Latvijas nostāja iekļauta nacionālajā pozīcijā Nr. 1“Par Padomes secinājumiem par gatavošanos Apvienoto Nāciju Organizācijas Vispārējās konvencijas par klimata pārmaiņām līgumslēdzēju pušu konferencei Čīlē, 2019. gada 2. - 13. decembrī”.

**4. Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku**

**– politikas debates**

2018. gada 28. novembrī EK publicēja paziņojumu “Tīru planētu - visiem! Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku” (turpmāk – Paziņojums).

Paziņojumā uzsvērts, ka valstu rīcībpolitikām jāveicina ES pienesumu Parīzes nolīguma ilgtermiņa temperatūras mērķa īstenošanā - saglabāt pasaules vidējās temperatūras pieaugumu būtiski mazāku par 2oC salīdzinājumā ar pirmsindustriālā laikmeta līmeni un censties temperatūras kāpumu ierobežot līdz 1.5oC salīdzinājumā ar pirmsindustrālā laikmeta līmeni.

Paziņojums ietver redzējumu par visas tautsaimniecības nozares un visus sabiedrības slāņus aptverošām ekonomiskajām un sabiedrības pārveidēm, kas vajadzīgas, lai līdz 2050. gadam ES sasniegtu SEG emisiju neto nulles līmeni jeb klimatneitralitāti.

Padomes sanāksmē plānotas politikas debates, balstoties uz diskusiju jautājumiem:

* *Kādi ir galvenie nosacījumi, iniciatīvas un veicinošais ietvars, kas būtu jāsagatavo ES līmenī un kuram jāspēj darboties tuvējā, vidustermiņā un ilgtermiņā, lai ES panāktu klimatneitralitāti?*
* *Kādi ES līmeņa pasākumi un darbības, ieskaitot nozaru pasākumus, būtu jāuzlabo, lai līdz 2050. gadam izlēmīgi un ātri veicinātu ES klimatneitralitāti?*

**Latvijas viedoklis**

Latvija atbalsta ES virzību uz klimatneitralitāti 2050. gadā, kas sniegs jaunus ekonomiskos stimulus un iespējas iedzīvotājiem un ekonomikai, tostarp radīs jaunas darba vietas, veicinās inovatīvu oglekļmazietilpīgu tehnoloģiju un energoefektīvu risinājumu radīšanu un efektīvāko tirgū pieejamo tehnoloģiju ieviešanu.

Lai panāktu klimatneitralitātes sasniegšanu ES līmenī, ES un nacionālajās nozaru politikās ir nepieciešams integrēt klimata pārmaiņu ierobežošanas un klimatnoturīguma veicināšanas dimensiju. Nepieciešams nodrošināt, ka nozarēm ir nepieciešamais vidustermiņa un ilgtermiņa politikas ietvars un pieejams finansējums SEG emisiju samazināšanai.

Svarīga loma būs vides nodokļiem, oglekļa cenošanai (*carbon pricing*) un atbalsta mehānismu pārskatam. Lai novērstu oglekļa pārvirzes riskus un konkurētspējas samazināšanos, atsevišķos gadījumos nozīmīga varētu būt vienotas pieejas īstenošana ES.

Īpaši jāuzsver investīciju nepieciešamība tādās jomās kā transports un infrastruktūra (tostarp elektromobiļu ātrās *uzlādes staciju* tīklu attīstību), lauksaimniecība (digitalizācija, dzīvnieku audzēšanu ar labākām metodēm u.c.), enerģētika, tostarp mājokļu renovācija.

Tāpat nepieciešams nodrošināt atbilstošu pētījumu veikšanu, lai nodrošinātu nepieciešamo analītisko pamatu rīcībpolitiku plānošanai un tehnoloģiskās iespējas rīcībpolitiku ieviešanai.

Liela loma būs pētniecībai un inovācijai. Būs nepieciešami ekonomiski stimuli, lai veicinātu inovāciju attīstību un nodrošinātu to ieviešanu plašā mērogā. Latvija uzskata, ka šajā jomā ļoti nozīmīgi turpināt attīstīt ES līmeņa inovāciju politiku, kas ņemtu vērā oglekļa mazietilpīgas attīstības un klimatnoturības aspektus, kā arī atbalstītu mazos un vidējos uzņēmumus.

Latvija uzsver diskusijas nepieciešamību ar plašāku sabiedrību, nozarēm un nozaru pārstāvjiem par dekarbonizācijas risinājumiem un to potenciālu ES, ņemot vērā, ka šobrīd notiek aktīvs darbs pie ES ilgtermiņa klimata stratēģijas periodam līdz 2050. gadam izstrādes.

Latvijas nostāja iekļauta nacionālajā pozīcijā Nr. 2 “Par Eiropas Komisijas paziņojumu “Tīru planētu - visiem! Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku””, kas apstiprināta Ministru kabineta 2019. gada 11. jūnija sēdē.

**Citi jautājumi:**

Padomes sanāksmē plānots informēt par 2019. gada augustā notikušo Konvencijas par starptautisko tirdzniecību ar apdraudētajām savvaļas dzīvnieku un augu sugām 18. dalībvalstu konferenci. Tās laikā pieņemtie lēmumi ir saskaņā ar apstiprināto ES dalībvalstu kopējo pozīciju un kopumā samazina administratīvo slogu Latvijas atbildīgajām institūcijām.

Latvija pieņem zināšanai prezidentūras un EK sniegto informāciju.

Tāpat Padomes sanāksmē iekļauts Dānijas jautājums par vieglo pasažieru transportlīdzekļu flotes nomaiņu, ar skatu uz klimatneitralitātes mērķi 2050. gadā. Latvija piekrīt šādam priekšlikumam, ka ir nepieciešama ES dalībvalstu un EK diskusija par šo pārejas procesu. Šis jautājums ir aktualizēts jau iepriekš, ka šobrīd daļā ES dalībvalstu palielinās lietotu transportlīdzekļu piedāvājums un izmantošana, kas iepriekš reģistrēti citās ES dalībvalstīs un šī tendence turpināsies arī nākotnē. Līdz ar to šajās valstīs SEG samazināšana būs lielāks izaicinājums, un būs nepieciešams rast kompensējošus pasākumus mērķu nodrošināšanai šīm valstīm.

**Latvijas delegācija:**

Delegācijas vadītājs: Juris Pūce, vides aizsardzības un reģionālās attīstības ministrs.

Delegācijas dalībnieki: Alise Balode, vēstniece, Latvijas Republikas pastāvīgās pārstāves ES vietniece;

Alda Ozola, Vides aizsardzības un reģionālās attīstības ministrijas valsts sekretāra vietniece;

Anita Toča, Vides aizsardzības un reģionālās attīstības ministrijas nozares padomniece;

Linda Leja, Vides aizsardzības un reģionālās attīstības ministrijas nozares padomniece.

Vides aizsardzības un
reģionālās attīstības ministrs Juris Pūce

Vides aizsardzības un reģionālās attīstības ministrijas
valsts sekretārs Edvīns Balševics